Ir-Regolament tal-Kummissjoni (KEFA, KEE, EURATOM) Nru 91/88
tat-13 ta' Jannar 1988
li jistabbilixxi d-dispożizzjonijiet għall-implimentazzjoni ta' l-Artikolu 28a (2) tal-Kondizzjonijiet ta' Impjieg ta' l-Impjegati l-Oħra
IL-KUMMISSJONI TAL-KOMUNITAJIET EWROPEJ
Wara li kkunsidrat l-Kondizzjonijiet ta' Impjieg ta' l-Impjegati l-Oħra tal-Komunitajiet Ewropej, stabbiliti bir-Regolament tal-Kunsill (KEE, Euratom, KEFA) Nru 259/68 [1], kif l-aħħar emendat mir-Regolament (KEFA, KEE, Euratom) Nru 3580/85 [2] u b'mod partikolari l-Artikolu 28a tiegħu,
Wara li kkunsidrat l-opinjoni tal-Kumitat ta' l-Esperti mwaqqaf permezz ta' paragrafu 2 ta' l-istess Artikolu,
Billi l-Artikolu 28a tal-Kondizzjonijiet ta' Impjieg ta' l-Impjegati l-Oħra tal-Komunitajiet Ewropej jistabbilixxi l-kondizzjonijiet biex tingħata konċessjoni lill-impjegati qiegħda li qabel kienu membri tal-persunal temporanju u li jkunu qiegħda meta intemm is-servizz tagħhom fi ħdan xi istituzzjoni tal-Komunitajiet Ewropej;
Billi hija l-Kummissjoni li trid tistabbilixxi dawn id-dispożizzjonijiet kif jidrilha neċessarju għall-applikazzjoni ta' paragrafu 2 ta' l-istess Artikolu;
Billi għandhom jittieħdu passi li jiżguraw li l-impjegati li qabel kienu membri tal-persunal temporanju jaderixxu għall-obbligazzjonijiet stabbiliti mil-liġi applikata mill-awtoritajiet kompetenti fil-post tar-residenza tagħhom, bl-istess mod bħalli kieku qiegħdin jirċievu l-benefiċċju tal-qgħad taħt dik l-liġi,
ADDOTTAT DAN IR-REGOLAMENT
Artikolu 1
Biex tikkwalifika għall-konċessjoni tal-qgħad mogħtija mill-Artikolu 28a tal-Kondizzjonijiet ta' Impjieg ta' l-Impjegati l-Oħra tal-Komunitajiet Ewropej, persuna li qabel kienet membru tal-persunal temporanju li tissodisfa l-kondizzjonijiet mniżżla mill-ewwel paragrafu ta' dak l-Artikolu tkun meħtieġa li tlesti dawn il-formalitajiet:
1. għandha tibgħat ċertifikat lill-istituzzjoni tal-Komunità li kienet dipendenti tagħha sa tmint ijiem mid-data tat-tmiem tas-servizz tagħha ma' dik l-istituzzjoni, li jgħid:
(a) li hi qiegħda wara t-tmiem tas-servizz tagħha;
(b) li hi residenti jew li se tistabbilixxi residenza fit-territorju ta' Stat Membru tal-Komunitajiet;
(ċ) l-indirizz tal-post tar-residenza tagħha;
2. (a) għandha tirreġistra bħala persuna li qed tfittex impjieg ma' l-awtoritajiet ta' l-impjieg kompetenti fil-post tar-residenza tagħha kemm jista' jkun malajr u mhux iżjed tard minn 30 jum mit-tmiem tas-servizz ma' l-istituzzjoni tal-Komunità.
(b) jekk il-benefiċċji tal-qgħad għandhom jitħallsu taħt il-leġislazzjoni nazzjonali, għandha tapplika għalihom għand l-awtoritajiet approprjati fil-post tar-residenza tagħha;
3. meta tirreġistra kif indikat f'2 (a) hawn fuq, għandha tagħti ċertifikat mibgħut lilha mill-istituzzoni tal-Komunità li tagħha kienet dipendenti lill-awtoritajiet ta' l-impjieg li għandhom, jekk possibli, jlestuha immedjatament, jew almenu jlestu l-kolonna li tiċċertifika li l-persuna kkonċernata rreġistrat biex tfittex impjieg. Kampjun ta' din l-formola huwa anness ma dan ir-Regolament;
4. għandha tibgħat iċ-ċertifikat lill-istituzzjoni tal-Komunità li tagħha kienet dipendenti minnufih;
5. għandha tħares l-obbligazzjonijiet u l-kontrolli mniżżla mil-leġislazzjoni li l-awtoritajiet kompetenti fil-post tar-residenza tagħha japplikaw għall-persuni li qiegħdin jfittxu impjieg u, fejn huwa applikabbli, għall-persuni li qiegħdin japplikaw għall-benefiċċju tal-qgħad;
6. (a) mill-bidu tat-tieni xahar wara r-reġistrazzjoni msemmija f'2 hawn fuq, il-persuna għandha, fil-bidu ta' kull xahar, tippreżenta formola lill-awtoritajiet responsabbli mill-impjiegi, u fejn huwa applikabbli lill-awtoritajiet tal-qgħad fil-post tar-residenza tagħha, li jiċċertifikaw b'dan l-mod, kemm jista' jkun malajr:
- jekk l-persuna hiex reġistrata biex tfittex impjieg u applikatx għall-benefiċċju tal-qgħad skond l-leġislazzjoni nazzjonali fil-post tar-residenza tagħha;
- jekk aderixxietx ma' l-obbligazzjonijiet li hemm referenza għalihom f'5 hawn fuq;
- jekk il-persuna hiex intitolata għall-benefiċċju tal-qgħad u, jekk dan huwa l-każ, l-ammont ta' dan l-benefiċċju u ż-żmien li għalih għandu jitħallas;
(b) għandha tibgħat il-formola jew formoli mimlija kif suppost lill-istituzzjoni tal-Komunità li tagħha kienet dipendenti fi żmien 15-il jum mid-data tal-ħruġ tagħhom.
Artikolu 2
Il-persuna li qabel kienet membru tal-persunal temporanju għandha tinforma immedjatament lill-istituzzjoni li tagħha kienet dipendenti dwar xi bidla fis-sitwazzjoni tagħha jew ta' xi membru tal-familja tagħha li għandu effett fuq l-applikazzjoni tad-dispożizzjonijiet t'L-Artikolu 28a tal-Kondizzjonijiet ta' l-Impjieg. L-Istituzzjoni għandha tibgħat din l-informazzjoni lill-Kummissjoni minnufih.
Artikolu 3
Biex tkun intitolata għall-konċessjoni provduta minn l-Artikolu 28a tal-Kondizzjonijiet ta' l-Impjieg imsemmija hawn fuq, il-persuna li qabel kienet membru tal-persunal temporanju għandha tkompli tħares l-obbligazzjonijiet u l-kontrolli stabbiliti għall-persuni li qed jirċievu benefiċċju anki jekk tkun ċediet id-dritt li tkun intitolata għall-benefiċċji nazzjonali tal-qgħad mogħtija mill-leġislazzjoni nazzjonali relevanti. Għal din ir-raġuni, l-awtoritajiet kompetenti fil-post tar-residenza tagħha għandhom ikomplu jimponu l-obbligazzjonijiet u jagħmlu l-kontrolli.
Artikolu 4
Jekk il-persuna li qabel kienet membru tal-persunal temporanju, wara li tkun għamlet il-formalitajiet imsemmija fl-Artikolu 1 hawn fuq fi Stat Membru, tistabbilixxi residenza fi Stat Membru ieħor fil-perjodu li fih hija mogħtija l-konċessjoni tal-qgħad provduta bl-Artikolu 28a (4) tal-Kondizzjonijiet ta' Impjieg imsemmija hawn fuq, għandha f'kull okkażjoni tirreġistra bħala persuna li qed tfittex impjieg fil-pajjiż tar-residenza ġdida fi żmien 30 jum u tagħmel il-formalitajiet l-oħra kollha imsemmija fl-Artikolu 1.
Artikolu 5
Dan ir-Regolament għandu jidħol fis-seħħ fl-20 jum mill-pubblikazzjoni tal-Ġurnal Uffiċċjali tal-Komunitajiet Ewropej.
Dan ir-Regolament għandu jorbot fl-intier tiegħu u applikabbli direttament fl-Istati Membri kollha.
Magħmul fi Brussel, fit-13 ta' Jannar 1988.